คลังเก็บรายได้9เดือนทะลุเป้า1.8แสนล้าน
คลังเผยจัดเก็บรายได้ 9 เดือนแรกของปีงบ 54 สูงกว่าเป้า 1.8 แสนล้านบาท เว้นภาษีน้ำมันเก็บต่ำกว่าเป้า 7.55 พันล้าน
14 ก.ค. 2554

คลังเผยจัดเก็บรายได้ 9 เดือนแรกของปีงบ 54 สูงกว่าเป้า 1.8 แสนล้านบาท เว้นภาษีน้ำมันเก็บต่ำกว่าเป้า 7.55 พันล้าน
นายนริศ ชัยสูตร ผู้อำนวยการ สำนักงานเศรษฐกิจการคลัง (สศค.) เปิดเผยว่า การจัดเก็บรายได้เดือนมิ.ย.สูงกว่าเป้าหมาย 2,000 ล้านบาท ส่งผลให้ในช่วง 9 เดือนแรกของปีงบประมาณ 2554 รัฐบาลจัดเก็บรายได้สุทธิสูงกว่าเป้าหมายกว่า 1.8 แสนล้านบาท
ทั้งนี้ เดือนมิ.ย. 2554 รัฐบาลจัดเก็บรายได้สุทธิ 109,571 ล้านบาท สูงกว่าประมาณการ 2,065 ล้านบาท หรือ 1.9% สูงกว่าเดือนเดียวกันปีที่แล้ว 10% โดยการจัดเก็บภาษีเงินได้นิติบุคคล ภาษีมูลค่าเพิ่ม และภาษีเงินได้บุคคลธรรมดาสูงกว่าประมาณการ 5,474 ล้านบาท 3,476 ล้านบาท และ 1,544 ล้านบาท ตามลำดับ 
ขณะที่การจัดเก็บภาษีสรรพสามิตน้ำมันต่ำกว่าประมาณการ 7,558 ล้านบาท เป็นผลจากการปรับลดอัตราภาษีสรรพสามิตน้ำมันดีเซลลงชั่วคราว
นายนริศกล่าวอีกว่า ถ้าพิจารณาการจัดเก็บรายได้ในช่วง 9 เดือนแรกของปีงบประมาณ 2554 รัฐบาลจัดเก็บรายได้สุทธิ 1,386,281 ล้านบาท สูงกว่าประมาณการ 181,050 ล้านบาท หรือ 15% สูงกว่าช่วงเดียวกันปีที่แล้ว  12.3% จากภาวะเศรษฐกิจที่ขยายตัวอย่างต่อเนื่อง ขณะที่การนำส่งรายได้ของรัฐวิสาหกิจซึ่งสูงกว่าเป้าหมาย  11,805 ล้านบาท